Misdaadstatistieke: Moordkoers styg wéérArgieffoto: SAPD/Facebook Volgens die polisie se jongste misdaadstatistieke het die getal moorde in Suid-Afrika van 17 023 in die tydperk April 2013 tot Maart 2014 tot 17 805 in die tydperk April tot Maart 2015 toegeneem. Dit is ŉ toename van 4,6%. Dit is die derde jaar agtereenvolgend dat die moordkoers styg. Ander kontakmisdade het hoofsaaklik ook toegeneem. Gevalle van poging tot moord het met 3,2% toegeneem van 16 989 in die vorige boekjaar tot 17 537 in die afgelope boekjaar. Aanranding met die doel om ernstig te beseer het met 0,1% toegeneem van 182 333 tot 182 556 gevalle in die vorige boekjaar. Die getal rooftogte met verswarende omstandighede het met 8,5% toegeneem van 118 963 gevalle in die vorige boekjaar tot 129 045 in die tydperk April 2014 tot Maart 2015. Kapings het die afgelope boekjaar met 14,2% toegeneem van 11 180 kapings in die tydperk April 2013 tot Maart 2014 tot 12 773 kapings in die tydperk April 2014 tot Maart 2015. Huisbrake het volgens die polisie met 2,3% afgeneem van 259 784 tot 253 716 gevalle in die vorige boekjaar. Huisrooftogte het egter met 5,2% toegeneem van 19 284 tot 20 281 in die vorige boekjaar. Gevalle van brandstigting het volgens die polisie met 6,1% afgeneem terwyl gevalle van kwaadwillige saakbeskadiging met 2,3% toegeneem het.